Nordmann (22) fengslet etter dødsulykke i Tyrkia
Ulykken skjedde ved 16.30-tiden fredag ettermiddag i Alanya, får VG bekreftet av tyrkisk politi. Nordmannen skulle lære å kjøre med ATV (terrengkjøretøy) da den krasjet mot en klippe, skriver Dagbladet. Kjørelæreren som satt på, døde i ulykken, skriver avisen. - Det har vært en dødsulykke tilknyttet kjøring av en ATV og en nordmann er arrestert. Vi har vært i kontakt med vedkommende, og har tilbudt ham konsulær assistanse, bekrefter Frode Andersen, pressevakt i Utenriksdepartementet (UD), overfor VG. Nordmannen satt søndag i avhør hos politiet, skriver Dagbladet. UD ble varslet om ulykken søndag. Hva mannen har forklart i avhør, ønsker ikke Andersen å gå inn på. - Dette er en tyrkisk politietterforskning og vi avventer utfallet av denne. Vedkommende får juridisk assistanse. Vi har ikke mye detaljinformasjon om ulykken vi kan gå ut med på det nåværende tidspunkt, sier Andersen.
En ung norsk statsborger ble fredag pågrepet etter at hans tyrkiske kjørelærer døde i en ulykke.